SPRÁVA O ÚČASTI VEREJNOSTI NA TVORBE PRÁVNYCH PREDPISOV 

Verejnosť bola o príprave návrhu nariadenia vlády, ktorým sa mení a dopĺňa nariadenie vlády Slovenskej republiky č. 412/2025 Z. z., ktorým sa ustanovujú podrobnosti rozpisu finančných prostriedkov zo štátneho rozpočtu pre školy a školské zariadenia informovaná prostredníctvom predbežnej informácie č. PI/2026/255. 

V rámci predbežnej informácie zaslala vyjadrenie Slovenská komora učiteľov, v ktorom poukázala na to, aby 

- bolo do nariadenia vlády zahrnuté aj navýšenie mzdových prostriedkov na vytvorené adaptačné triedy pre deti cudzincov alebo alternatívne, upravené financovanie adaptačných tried s cudzincami prostredníctvom podporných opatrení, 

- boli navýšené finančné prostriedky na deti a žiakov s emočnými ťažkosťami. 

K vyššie uvedenému vyjadreniu uvádzame: 

Ministerstvo školstva, výskumu, vývoja a mládeže má záujem komplexne riešiť financovanie žiakov v adaptačných triedach, t. j. nielen výlučne vo vzťahu k žiakom s odlišným materinským jazykom alebo žiakom, ktorí sú cudzincami. Adaptačné triedy môžu predstavovať významný nástroj podpory aj pre ďalšie skupiny žiakov, ktoré potrebujú intenzívnejšiu podporu pri začleňovaní do vzdelávania.

V súčasnosti predstavuje adresný a flexibilný nástroj pre financovanie cudzincov v adaptačných triedach dohodovacie konanie. 

V súvislosti s financovaním detí a žiakov s emocionálnymi ťažkosťami ministerstvo školstva pracuje na vytvorení definície kategórie detí a žiakov chorých a zdravotne oslabených (vrátane detí a  žiakov s emočnými ťažkosťami) tak, aby bolo možné na základe tejto definície pristúpiť k určeniu osobitných koeficientov. V súčasnosti je financovanie detí a žiakov  chorých a zdravotne oslabených (vrátane detí a  žiakov s emočnými ťažkosťami) zabezpečené najmä prostredníctvom financovania podporných opatrení.                   
